**SKUPŠTINA CRNE GORE**

N/r Predsjedniku

Aleksi Bečiću

Poštovani gospodine Bečiću,

Na osnovu člana 93 stav 1 Ustava Crne Gore i odredaba člana 130 i 131 Poslovnika Skupštine Crne Gore, podnosim ***Predlog zakona o izmjeni i dopunama Zakona o visokom obrazovanju***, radi stavljanja u skupštinsku proceduru.

Poslanica u Skupštini Crne Gore

dr Branka Bošnjak

 \_\_\_\_\_\_\_\_\_\_\_\_\_\_\_\_\_\_

**PREDLOG**

**ZAKON**

**O IZMJENI I DOPUNAMA ZAKONA O VISOKOM OBRAZOVANJU**

**Član 1**

U Zakonu o visokom obrazovanju ("Službeni list Crne Gore", br. 44/14, 52/14, 47/15, 40/16, 42/17, 71/17, 55/18, 3/19, 17/19, 47/19, 72/19), član 50 mijenja se i glasi:

„Rektor državnog univerziteta se bira na period od tri godine na osnovu javnog konkursa i podnešenog programa razvoja univerziteta.

Rektor državnog univerziteta, bira se neposredno na izborima, iz reda redovnih profesora državnog univerziteta sa najmanje 15 godina radnog staža na državnom univerzitetu.

Isto lice može biti birano za rektora državnog univerziteta dva puta uzastopno.

Biračko pravo na izborima za rektora državnog univerziteta ima akademsko osoblje u radnom odnosu na državnom univerzitetu.

Dan održavanja izbora za rektora državnog univerziteta je radni dan.“

**Član 2**

 Poslije člana 50 dodaje se 13 novih članova koji glase:

„Član 50a

Postupak izbora rektora državnog univerziteta pokreće upravni odbor državnog univerziteta, najkasnije 150 dana prije isteka mandata rektora državnog univerziteta, i utvrđuje rokove za izborne radnje i datum održavanja izbora.

Konkurs za izbor rektora državnog univerziteta objavljuje se u biltenu i na internet stranici državnog univerziteta i dnevnom listu koji izlazi u Crnoj Gori.

Prijave na konkurs podnose se državnom univerzitetu.

Od dana objavljivanja konkursa do dana održavanja izbora ne može proteći manje od 90 ni više od 120 dana.

Član 50b

Postupak izbora rektora državnog univerziteta sprovodi Izborna komisija i birački odbori.

Izborna komisija ima pet članova, koje imenuje upravni odbor državnog univerziteta iz reda akademskog osoblja.

Izborna komisija će odbaciti neblagovremene i nepotpune prijave i po azbučnom redu utvrditi listu kandidata za rektora državnog univerziteta koji ispunjavaju uslove konkursa u roku od 48 časova od dana zaključenja konkursa.

Utvrđena lista kandidata za rektora državnog univerziteta objavljuje se u biltenu i na internet stranici državnog univerziteta.

Izborna komisija danom utvrđivanja liste kandidata za rektora državnog univerziteta dostavlja kandidatima poziv da delegiraju po jednog svog opunomoćenog predstavnika u prošireni sastav izborne komisije.

Kandidat za rektora državnog univerziteta odrediće svog opunomoćenog predstavnika u prošireni sastav izborne komisije, najkasnije 48 časova od dana prijama poziva.

Opunomoćeni predstavnici učestvuju u radu izborne komisije i pravosnažno odlučuju.

U slučaju jednakog broja glasova predsjednik komisije ima tzv. zlatni glas.

Član 50v

Izborna komisija dostavlja organizacionim jedinicama državnog univerziteta programe razvoja univerziteta kandidata za rektora državnog univerziteta čije prijave su ocijenjene kao uredne i blagovremene.

Organizacione jedinice su dužne da u roku od tri dana od dana prijama distribuiraju programe kandidata za rektora državnog univerziteta akademskom osoblju iz člana 50 stav 4 ovog zakona.

Član 50g

Izborna komisija:

1. stara se o zakonitom sprovođenju izbora;
2. organizuje tehničke pripreme za sprovođenje izbora;
3. određuje biračka mjesta;
4. obrazuje biračke odbore i imenuje predsjednika i članove biračkih odbora;
5. donosi uputstvo za rad biračkih odbora;
6. utvrđuje broj glasačkih listića za pojedina biračka mjesta, ovjerava ih i zajedno sa ovjerenim izvodom iz spiska akademskog osoblja sa pravom glasa zapisnički ih predaje biračkim odborima;
7. utvrđuje listu kandidata za rektora državnog univerziteta;
8. u biltenu i na internet stranici državnog univerziteta objavljuje broj birača po biračkim odborima;
9. utvrđuje konačne rezultate glasanja na izborima za rektora dražvnog univerziteta i po svakom biračkom mjestu i o tome dostavlja izvještaj upravnom odboru univerziteta;
10. u biltenu i na internet stranici univerziteta objavljuje rezultate izbora.

Član 50d

Kandidati za rektora državnog univerziteta čije su kandidature ocijenjene kao uredne i blagovremene imaju pravo od dana utvrđivanja liste kandidata na vođenje izborne kampanje.

Kandidati za rektora državnog univerziteta dužni su da u izbornoj kampanji poštuju Ustav Crne Gore, zakone i kodekse profesionalne etike i obavezuju se na fer ponašanje, koje isključuje uvrede i klevete, kršenje pravila pristojnosti ili vrijeđanje osjećanja javnosti.

Član 50dj

Državni univerzitet obavezan je da, u vrijeme trajanja izborne kampanje, obezbijedi besplatno i ravnopravno predstavljanje kandidata za rektora državnog univerziteta, kao i iznošenje i obrazlaganje njihovih razvojnih programa.

Član 50e

 Birački odbor ima predsjednika, dva člana i po jednog opunomoćenog predstavnika kandidata za rektora državnog univerziteta.

 Birački odbor imenuje se za svako biračko mjesto najkasnije nedelju dana prije održavanja izbora za rektora državnog univerziteta.

 Birački odbor neposredno sprovodi glasanje na biračkom mjestu, obezbjeđuje pravilnost i tajnost glasanja, utvrđuje rezultate glasanja na biračkom mjestu.

 Biračko mjesto se otvara u 8.00 časova a zatvara u 16.00 časova.

Član 50ž

 Glasanje za izbor rektora državnog univerziteta vrši se glasačkim listićem.

 Glasački listić sadrži: oznaku da se glasa za rektora državnog univerziteta; ime i prezime kandidata i organizacionu jedinicu državnog univerziteta sa koje kandidat dolazi.

 Ispred imena kandidata upisuje se redni broj.

 Glasači listić ovjerava se pečatom državnog univerziteta.

Član 50z

 Birač može glasati samo za jednog kandidata.

 Glasa se zaokruživanjem rednog broja ispred imena i prezimena kandidata ili zaokruživanjem njegovog imena i prezimena.

 Nevažećim se smatra glasački listić:

* koji je nepopunjen
* koji je popunjen tako da se sa sigurnošću ne može utvrditi za kojeg kandidata je birač glasao;
* na kome je birač glasao za dva ili više kandidata;
* na kojem je dopisano ime lica koje nije kandidat.

Član 50i

 Po završetku glasanja birački odbor utvrđuje rezultate glasanja na biračkom mjestu i izvještaj o tome, sa zapisnikom o radu dostavlja izbornoj komisiji u roku od dva sata od zatvaranja biračkog mjesta.

 Izborna komisija utvrđuje preliminarne rezultate glasanja u roku od dva sata od dostavljanja izvještaja sa biračkih mjesta.

 Izborna komisija utvrđuje konačne rezultate izbora, u roku od 12 časova od isteka roka za podnošenje prigovora, odnosno žalbi, odnosno od konačnostii ili izvršnosti odluka donesenih po prigovoru ili žalbi.

Član 50j

 Za rektora državnog univerziteta izabran je kandidat koji je dobio više od polovine važećih glasova birača koji su glasali.

 Ako nijedan kandidat ne dobije broj glasova propisan stavom 1 ovog člana , održava se drugi izborni krug za 14 dana.

 U drugom izbornom krugu učestvuju dva kandidata koji su dobili najveći broj glasova.

 U drugom izbornom krugu izabran je kandidat koji je dobio veći broj glasova.

 Ako u drugom izbornom krugu oba kandidata dobiju jednak broj glasova, glasanje se ponavlja između ta dva kandidata, u roku od sedam dana.

 Ako neki od kandidata iz stava 3 ovog člana odustane od izbora, pravo da učestvuje u drugom izbornom krugu stiče kandidat koji je sljedeći po broju dobijenih glasova u prvom izbornom krugu.

 Ako u drugom izbornom krugu ostane samo jedan kandidat, zbog odustajanja drugih kandidata, taj kandidat se smatra izabranim.

Član 50k

 U slučaju da izborna komisija utvrdi listu samo sa jednim kandidatom, rektor državnog univerziteta bira se većinom ukupnog broja članova upravnog odbora državnog univerziteta, tajnim glasanjem, uz prethodno pozitivno mišljenje većine ukupnog broja akademskog osoblja u senatu državnog univerziteta.

 Ukoliko upravni odbor ne izvrši izbor predloženog kandidata ili ukoliko kandidat ne dobije pozitivno mišljenje senata iz stava 1 ovog člana, postupak izbora rektora državnog univerziteta se ponavlja u roku ne dužem od 60 dana.

Član 50l

 Način i postupak izbora prorektora državnog univerziteta, njihova ovlašćenja, trajanje mandata i druga pitanja uređuju se statutom državnog univerziteta.”

**Član 3**

 Statut i druga podzakonska akta državnog univerziteta uskladiće se sa ovim zakonom u roku od 90 dana od dana stupanja na snagu obog zakona.

**Član 4**

Ovaj zakon stupa na snagu osmog dana od dana objavljivanja u "Službenom listu Crne Gore".

**O B R A Z L O Ž E NJ E**

**I USTAVNI OSNOV ZA DONOŠENJE ZAKONA**

Ustavni osnov za donošenje sadržan je u članu 16 stav 1 tačka 5 Ustava Crne Gore u kome je propisano da se zakonom, u skladu sa Ustavom uređuju i druga pitanja od interesa za Crnu Goru.

**II RAZLOZI ZA DONOŠENJE ZAKONA**

Prvenstveni razlog za donošenje ovog zakona je obezbjeđenje načela jednakosti i ravnopravnosti prilikom izbora za rektora državnog univerziteta, jer postojeći model izbora rektora to suštinski ne nudi i potpuno je obesmišljen i sprovodi se čisto forme radi, jer je sve već unaprijed izlobirano i namješteno. Univerzitet Crne Gore umjesto da baštini slobodu misli i ideja, potpuno je hermetički zatvoren, netransparentan i tamo vlada nepodnošljivi muk. U jednom takvom ambijentu, gdje je sve kontrolisano, niko ko drži do sebe i svog ugleda ne želi da učestvuje u već unaprijed namještenoj utrci čiji se ishod zna. Sve je već završeno, prije nego je i počelo. Zato se ove godine desilo da nemamo protivkandidata postojećem rektoru državnog univerziteta što je lampica za uzbunu. Čak i u jednopartijskom vremenu, vremenu komunizma postojalo je više demokratije nego danas što se tiče izbora rektora. Podrška univerzitetskih jedinica je potpuno marginolizovana, sve se svodi na kraju na par instruisanih ljudi u upravnom odboru izabranih po kriterijumu poslušnosti u kome akademsko osblje nema većinu.

**III OBJAŠNJENJE OSNOVNIH PRAVNIH INSTITUTA**

Članom 1 se mijenja član 50 i uvodi se izbor rektora na neposrednim izborima na kojima pravo učešća ima akademsko osoblje državnog univerziteta.

Članom 2 je izvršena dopuna sa članovima 50a-50l kojima je jasno razrađen postupak i način neposrednih izbora za izbor rektora državnog univerziteta.

Članom 3 propisuje se rok za usklađivanje podzankoskih akata.

Članom 4 se propisuje stupanje na snagu zakona.

**IV USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Ne postoje odgovarajući propisi Evropske unije, kao ni potvrđene međunarodne konvencije sa kojima je potrebno uskladiti Predlog zakona o izmjeni i dopuni Zakona o visokom obrazovanju.

**V PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nijesu potrebna dodatna finansijska sredstva iz budžeta Crne Gore.